Hof keer veiling van Steve Biko se lykskouingsverslagSteve Biko. Argieffoto Die hooggeregshof in Johannesburg het Woensdag gekeer dat die oorspronklike nadoodse ondersoekdokumente van die anti-apartheid-aktivis, Steve Biko, opgeveil word. “Die hof het ten gunste van die Biko-familie beslis en die verkoop van die dokument sal nie voortgaan nie,” het Thando Sipuye, woordvoerder van die Steve Biko-stigting, aan Sapa bevestig. Die Mail & Guardian het Dinsdag berig die stigting en die Biko-familie het ŉ dringende hofaansoek ingedien nadat hulle bewus geword het dat die dokumente vandag tydens ŉ veiling verkoop sou word. “Die Biko-familie, saam met die Steve Biko-stigting, is sterk gekant teen die verkoop van hierdie historiese dokument en het die hofinterdik ingedien om dit te voorkom,” het die stigting Dinsdag in ŉ verklaring gesê. Die familie beweer dat die dokument die eiendom van die Biko-familie en -stigting is en nie vir private gewin deur derde partye verkoop kan word nie. Hy was 30 jaar oud toe hy op 12 September 1977 in die polisie se aanhouding dood is. Die BBC berig die verkoper se ma het vir hom die dokument gegee. Sy was glo die sekretaresse van dr. Jonathan Gluckman, die patoloog wat deur Biko se familie aangestel is om die nadoodse ondersoek by te woon. Hy het glo die dokument vir haar gegee om te bewaar weens kommer oor die veiligheid daarvan.